Suid Afrikaanse Nuus Thread - Page 17 - Stormfront
Page 17 of 226 « First < 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 67 117 > Last »
07-15-2005, 06:05 AM #161
Meisie se been afgeruk in ongeluk
JOHANNESBURG. - "Wat is die naam van daardie swem-ster wat net een been het?" wou die 10-jarige Joany Badenhorst by haar ma weet op 'n noodvlug nadat haar linkerbeen onder die knie afgeruk is.
Dokters van die Milpark-hospitaal in Johannesburg het gister nog geveg om haar knie en bobeen te red. Dit is erg beskadig toe die res van die been in 'n fratsongeluk met 'n trekker afgeruk is.
Joany, 'n belowende hoogspringer en danser van Harrismith in die Vrystaat, het Dinsdagmiddag omstreeks 16:30 saam met 'n groep maats op haar ouers se plaas, Mount Louise in die Harrismith-omgewing, gespeel terwyl plaaswerkers op 'n trekker doenig was.
Mnr. Piet Badenhorst (41), Joany se pa, het gesê die werkers was besig om voorbrande te maak toe Joany se broek vermoedelik in die trekkerpomp se bewegende dele beland het.
"Ons was 'n ent daarvandaan by die huis toe ons gehoor het daar was 'n ongeluk," het Badenhorst gesê.
"Joany is sedert die ongeluk heeltyd onder verdowing, so ons weet nog nie presies wat gebeur het nie."
Badenhorst en sy vrou, Petro, het met Joany, wat by haar volle bewussyn was, na 'n vliegveld gejaag.
"Die paramedici was binne 'n halfuur ná die ongeluk by die vliegveld en Joany kon dadelik per vliegtuig na Johannesburg geneem word," het hy gesê.
Joany, wat volgende maand 11 word, het reeds provinsiale kleure in hoogspring en moderne dans behaal.
Sy het gister gesê sy het baie pyn, "maar verder voel ek oukei".
Me. Monique Lanz, woordvoerder van die Milpark-hospitaal se trauma-eenheid, het gesê die feit dat Joany se been letterlik deur die trekker afgeskeur is, het dit onmoontlik gemaak om dit te probeer heg. "Dit lyk in dié stadium of sy wel haar bobeen en knie sal behou, maar daar is nog nie sekerheid nie en sy word heeltyd gemonitor."
Badenhorst het gesê Joany is vasbeslote om steeds "so normaal as moontlik" behandel te word.
"Sy is 'n ongelooflik positiewe kind en die ondersteuning wat ons tot dusver van die hospitaalpersoneel en die gemeenskap gekry het, is wonderlik," het hy gesê. "Daar lê nog baie operasies voor, maar sy is 'n baie vasberade klein dogtertjie."
07-15-2005, 06:06 AM #162
Ál meer diefstal uit tasse
KAAPSTAD. - Reisagente raak al hoe meer besorg oor wat hulle beskou as 'n toename in diefstal uit bagasie op Suid-Afrikaanse lughawens.
Volgens me. Leigh Mitchell, bestuurder van Conway Travel in Kaapstad, ondervind hulle veral die afgelope ses maande 'n toename in reisigers wat diefstal aanmeld - veral by die Johannesburgse Internasionale Lughawe.
"Van juwele tot skoene word uit tasse gesteel en slotte word gebreek om toegang te kry. Dit is gewoonlik reisigers wat in transito is of dié op internasionale vlugte wat hulle twee uur voor die tyd moet aanmeld en hul bagasie indien," het Mitchell gesê.
Mnr. Bryan Thompson, hoofbestuurder van die Johannesburg-lughawe, het gesê hy mag nie statistieke verskaf nie, maar hy het wel bevestig dat lugdienste en die lughawe-owerheid meer bedag is op die probleem.
'n Komitee is twee jaar gelede al in die lewe geroep om daaraan aandag te skenk en maniere te vind om diefstal uit bagasie te probeer hokslaan.
Mnr. Rolf Pilgram, hoofbestuurder van lughawedienste by Lufthansa in Suid-Afrika, is die huidige voorsitter van dié spesiale komitee. Verteenwoordigers van al die lugdienste, lughawebestuur, sekerheidspersoneel en bagasiehanteerders dien daarin.
"Ons het besef daar sal van voor af na die probleem gekyk moet word om vas te stel waar prosedures onvoldoende is en geleenthede vir diewe bestaan," het Pilgram gesê.
'n Aantal stappe is volgens hom reeds gedoen, maar hy wou nie daaroor uitwei nie.
"Diefstal uit bagasie is 'n internasionale kopseer en die grootste probleem is dat daar gewoonlik sindikate betrokke is," het Pilgram gesê. "Ons het reeds sukses behaal, veral as in ag geneem word wat die situasie twee jaar gelede was."
Mnr. Colin Naidoo, kommunikasiebestuurder van die Lugawensmaatskappy, het bevestig dat heelwat klagtes die afgelope tyd by lughawens landwyd ontvang is.
"Dit is waarom ons al die rolspelers bymekaargebring het sodat vordering met die probleem gemaak kan word."
07-15-2005, 06:09 AM #163
PE padvalke 'buit sagte teikens uit'
PORT ELIZABETH. - Private kontrakteurs wat video-opnames maak van verkeersoortredings in die metrogebied en wat op "sagte teikens" fokus, is gister op 'n munisipale vergadering aangeval.
Raadslede op die vergadering van die metro se komitee oor die begroting en tesourie was verdeeld oor of die kontrakteurs die sogenaamde sagte teikens uitbuit, en of hulle 'n goeie doel dien om verkeersoortredings in die metrogebied te bestry.
Die gesprekke het gevolg op 'n versoek aan die komitee dat private kontrakteurs se tariewe vir elke suksesvolle vervolging moontlik verhoog moet word. Private kontrakteurs verdien R73,50 per suksevolle vervolging.
Mnr. Keith Baatjes, ANC-raadslid, het gesê hy is bekommerd omdat kamera-operateurs in die meeste gevalle nie gestasioneer is in gebiede wat 'n hoë ongeluksyfer toon nie.
"Die operateurs is nêrens te sien op plekke soos oorkant die Cleary Park-winkelsentrum nie, waar taxi-bestuurders meestal roekeloos bestuur en net mooi maak wat hulle wil. Die gewone bestuurders trek gewoonlik aan die kortste ent omdat die operateurs gewoonlik in stil gebiede by drierigtingstopstrate sit," het hy gesê.
Mnr. Marsla Odayar, voorsitter van die komitee, het ook sy stem dik gemaak en meen daar word op "sagte teikens" gefokus.
Volgens mnr. Gideon Botha, woordvoerder van die verkeersdepartement, dien die kontrakteurs 'n doel, want dit is soos ekstra verkeersbeamptes wat die departement tot sy beskikking het.
Botha het gesê hy wil die mite onder die publiek uit die weg ruim dat die operateurs net hul kameras kan gaan opslaan en vrye toegang het om na hartelus wetstoepassing te doen soos hulle goed dink. "Die fotograwe neem 'n band op en maak daarna 'n lys van die oortredings. Opgeleide verkeersbeamptes gaan hul lys deeglik na en die oortredings word deeglik gekontroleer," het Botha beklemtoon.
07-15-2005, 06:14 AM #164
Menselewens in SA is goedkoop
DIT is vir my skokkend hoe goedkoop menselewens geword het as mens dit beskou in vergelyking met die boete van R750 000 of 9 jaar tronkstraf wat 'n jagter van Beaufort-Wes opgelê is vir die onwettige handel in bedreigde wild - en dit as "afskrikmiddel" (DB, 6/7).
'n Vermeende verkragter of moordenaar kom dikwels los met die betaling van borgtog van so min as R500 en, indien die hofsaak suksesvol is, kry hy tronkstraf, waarna hy ná 'n paar jaar kan uitkom vanweë "goeie gedrag"!
Wat moet die volk nog doen en hoeveel mense moet nog ly voordat die regering sal toelaat dat genoegsame "afskrikmiddels" in plek geplaas word om voornemende misdadigers twee keer te laat dink voordat hulle 'n misdaad pleeg?
Ons huidige regering faal hopeloos in sy plig om wet en orde te handhaaf. Hy beperk die regstelsel deur sy humanistiese wetgewing.
Misdadigers geniet al die menseregte en ontvang die beste behandeling in die tronk. Dit terwyl die publiek se menseregte gruwelik geminag en geskend word.
Dan praat ons nie eens van die gemors wat nou aangaan in Zimbabwe nie X gebeure wat ons regering skynbaar gerieflikheidshalwe "stil" en "diplomaties" ignoreer.
07-15-2005, 06:17 AM #165
Seun (15) vlug 'soos MacGyver' in plaasaanval
Makhado (Louis Trichardt). - So dapper soos die TV-held MacGyver.
Dít is hoe die polisie in Limpopo gister 'n tiener van Makhado beskryf het nadat hy net-net 'n plaasaanval oorleef het.
Frits du Toit (15) het gisteroggend die toue waarmee hy vasgebind is met 'n mes losgesny enkele sekondes voordat die petrol wat sy aanvallers oor hom uitgegooi het, sou vlamvat.
Hy het daarna deur 'n venster gespring en op 'n motorfiets dorp toe gejaag.
Supt. Ailwei Mushavhanamadi, polisiewoordvoerder in die Vhembe-streek van die provinsie, het gesê Frits was "baie dapper".
"Hy laat 'n mens dink aan MacGyver op televisie ."
Frits, van die plaas Brakspruit, digby die lugmagbasis sowat 20 km buite Makhado, was gisteroggend glo alleen op die plaas.
Insp. Daniel Ndlovu , polisiewoordvoerder by die Makhado-polisiekantoor, het gesê drie mans het Frits omstreeks 08:00 oorrompel.
Hulle het gesigmaskers opgehad.
Ndlovu sê die aanvallers het die tiener op 'n stoel in 'n stoorkamer vasgebind met toue om sy hande, voete en kop . "Daarna het hulle petrol gegooi oor hom én die kamer waarin hy was."
Die mans het toe glo 'n vuurhoutjie getrek, dit op die petrol gegooi en laat spaander .
Frits het die mes wat hy by hom gehad het, gebruik en b inne enkele minute die toue losgesny.
Ndlovu sê hy het daarna deur 'n venster in die stoorkamer na buite gespring, na 'n motorfiets gehardloop en dorp toe gejaag.
Hy het na sy ouma, me. Lampies du Toit, gery wat by 'n motoronderdelehandelaar in die dorp werk.
Ndlovu sê die aanvallers het met leë hande gevlug . Die polisie ondersoek 'n klag van poging tot moord.
Die Du Toit-familie wou gister nie met Beeld praat nie.
07-15-2005, 06:21 AM #166
Toemaar, rooftog net speletjie, sê oppasser vir kinders
'n Dagmoeder by wie se huis in Centurion 'n bende gewapende rowers gister toegeslaan het, het die kinders kalm gehou deur aan hulle te sê hulle speel "donkerkamertjie" toe hulle met 'n kombers toegegooi is.
Me. Estelle Botha het gesê die rowers het hulle aanvanklik op die sitkamermat laat sit en toe 'n kombers oor hulle gegooi. Hulle het die groep na 'n slaapkamer geskuif, die volwassenes se hande vasgebind en hulle weer toegegooi.
"Hulle het gesê ek moet die kinders stilhou of hulle gaan skiet," het Botha gesê.
Me. Herliaan Visser, wat haar seun by dié dagsorgsentrum in Doringkloof gaan aflaai het, het haar in die "bliksems" vasgeloop. Met Henning (2) op haar heup is sy in die huis oorval terwyl haar ander seun, Juan (6), in die motor gewag het.
"Een het gesê 'move, move'.
"Ek het die hobbels onder die kombers gesien en geweet die kinders is fine."
Die rowers het minute tevore nóg 'n ouer verras wat niksvermoedend die huis ingeloop het om sy seun van 20 maande te gaan aflaai.
Die rowers het selfs 'n motor wat in die oprit gestaan het, weggetrek en hul bakkie daar getrek sodat hulle die buit makliker kon oplaai.
Die rowers het hul buit uitgedra en op die bakkie gelaai, terwyl Juan uit die motor toegekyk het. 'n Rower het vroeër sy ma se selfoon uit die motor kom haal, maar hom en die motor onaangeraak gelos.
Een van die rowers wou Visser se ring van haar vinger afbyt, maar sy het vinnig aangebied om dit self af te haal en vir hom te gee.
Volgens Botha het sy vir die vyf kinders wat by haar in die huis was, gesê hulle moet "donkerkamertjie" speel en hulle só rustig gehou. Die rowers is kort daarna met elektriese toestelle, juweliersware en verskeie selfone vort.
Die groep kon hul bevry en Visser en Botha het uitgestorm om hulp te ontbied. Die polisie was enkele minute later daar en het die plek na leidrade gefynkam. Die rowers is steeds op vrye voete.
07-15-2005, 06:32 AM #167
Motor bars deur brugreling, val in Apiesrivier
'n Man wat gisteroggend vroeg met sy motor deur 'n brugreling gery en in die Apiesrivier in Wonderboompoort, noord van Pretoria, beland het, het op wonderbaarlike wyse met net 'n paar skrapies daarvan afgekom.
Niemand het gesien toe die man omstreeks 02:30 ná 'n val van sowat 13 m in die rivier beland nie. Was dit nie vir die oplettendheid van mnr. Carl van Bruggen van Enzo Executive-in sleepdienste nie, sou die motoris dalk eers ure later hulp ontvang het.
Van Bruggen het gesê toe hy gisteroggend in Paul Krugerstraat ry, het hy gesien daar is remmerke op die pad en dat van die brug se relings weg is.
"Ek het ondersoek gaan instel en die motor onder in die Apiesrivier sien lê," het hy gesê.
Hy het onmiddellik die brandweer, ambulans en die polisie ontbied. "Ek het toe bo-op die brug gestaan en skreeu of daar iemand in die motor is. Die man wat onder in die motor was, het my met 'n klopgeluid geant woord.
"Ek en 'n vriend is vinnig af na die rivier en toe ons daar kom, het die man reeds deur die agterruit by die motor uitgeklim. Ons het hom tot bo-op die brug gehelp. Hy het nie baie gebloei nie.
"Al wat die ou gesê het voordat die ambulans opgedaag het, was 'ek kan dit nie glo nie, kyk na die skade aan my motor', " het Van Bruggen vertel.
Die man is met ligte beserings in die Pretoriase Akademiese Hospitaal opgeneem.
07-15-2005, 06:41 AM #168
Casper en Ziets albei beroof
TWEE bekende Suid-Afrikaanse vermaaklikheidsterre slaap waarskynlik nie meer so rustig nie nadat hulle oornag albei in hul huise in Johannesburg van derduisende rande se artikels beroof is.
Casper de Vries, komediant, en Elzabé Zietsman, sangeres, se honde het nie eens wakker geword terwyl diewe hulle van hul kosbare besittings beroof het nie.
Die ongenooide gaste het Dinsdagaand onder meer Casper se elektroniese toerusting en CD- en DVD-versameling gesteel.
"Klink of ek gerape is soos die mense aangaan. Ag, dit is nie so erg nie.
"Net 'n gewone ou inbrakie," het De Vries gister uit Johannesburg aan Volksblad gesê.
"Nee wat, daar is al baie by ingebreek in my lewe, ons (hy en sy herdershond, Aziza) gaan voort!"
Hy sê die meeste van sy elektroniese toerusting is weg.
"En Aziza snork langs my terwyl hulle my amper wegdra!"
Diewe het ook Elzabé van onder meer kosbare CD's en DVD's beroof.
Die diewe het tot vroegoggend aan die kuier geraak in haar restaurant-kroeg, leë wynbottels op haar grasperk gelos en met hul buit - R5 000 se drank en 'n skootrekenaar met al haar lirieke, opnames en resepte op - gevlug.
Zietsman bly al vier jaar in dié huis op die grens van Melville en Aucklandpark.
Lekker man, dis lekker om vroegoggend wakker te word en te besef jy is oornag van alles gestroop.
"Ek het verlede Sondag om 05:45 wakker geword om op die stel van die nuwe telenovelle, Dit wat stom is, te wees vir verfilming.
" Toe ek kombuis toe stap, het ek gedink die kombuisvenster lyk snaaks. Dit was oopgebreek en die diefwering was ingebuig."
Zietsman sê nie sy of een van haar twee huishulpe, wie se kamers feitlik langs hare is, en haar seuntjie, Nicolas, en die Staffie wat saam met hom in die kamer slaap, het 'n geluid gehoor nie.
"Die bulterriër slaap saans saam met my in my kamer. Hy het nie eens geblaf of wakker geword nie.
"Die diewe het nie 'n voet verder as dié vertrek waarin hul ingebreek het, beweeg nie.
"Lyk my hulle het by die drankkabinet vasgesteek en die Johnny Walker Blacks en Bombay Sapphire-drankbottels, om maar 'n paar te noem, gesteel.
"My resepte en spyskaarte vir die restaurant wat ek al twee jaar lank bymekaarmaak, al my CD's en DVD's en die opnames van die meeste van my optredes en liedjies wat op die rekenaar was, is nou daarmee heen."
Sy het die polisie ontbied en hulle het vingerafdrukke gekry. Sy het 'n klag van inbraak ingedien.
07-15-2005, 06:45 AM #169
Sestien troeteldiere in brand dood
'n FAMILIE van Uitsig in Bloemfontein is verslae nadat hul huis eergisteraand afgebrand het. Die brand, waarin 16 huisdiere dood is, is vermoedelik deur 'n verwarmer veroorsaak.
Mev. Hester Kleinhans en haar gesin woon al die afgelope 38 jaar in dié huis in Willem Steadweg 84. Die gesin se troeteldiere, 'n papegaai, 14 Persiese katte en 'n hond, het in die brand omgekom en hulle het ook al hul klere, meubels en ander besittings verloor. Kleinhans sê al hul besittings wat nie uitgebrand het nie, is deur die rook of water beskadig. Die skade van die brand is nog nie vasgestel nie.
"Ek is veral hartseer oor my papegaai, Voël, wat drie jaar oud was. Hy het nou net oulik begin praat. My diere was soos my kinders," het 'n hartseer mev. Kleinhans gesê.
Kleinhans se dogter, mev. Hester le Roux, sê die voorval het Woensdag omstreeks 22:15 gebeur. Sy sê haar seun en nog familie het in die sitkamer televisie gekyk. 'n Verwarmer met een element was aangeskakel in 'n slaapkamer. Toe die kinders die deur van die slaapkamer oopmaak, het hulle die brand ontdek. Le Roux sê die brand het baie vinnig versprei nadat die deur oopgemaak is.
Dit is nie duidelik wat gebeur het nie. Die polisie se forensiese eenheid van Pretoria sal vandag ondersoekwerk by die huis doen.
Hulle het die brand vergeefs met die tuinslang en emmers water probeer blus. Die brandweer het dit uiteindelik onder beheer gebring.
Die huis was gister afgesper. 'n Polisiebeampte wat by die huis wag gehou het, het gesê meer as 90% van die huis is beskadig.
Die gesin bly intussen by vriende.
Hoe op aarde hou jy 16 troeteldiere in jou huis aan!!!!!
07-15-2005, 06:47 AM #170
Musikant Dirkie Uys sterf tuis in Bfn
'n BEKENDE in boeremusiekkringe, Dirkie Uys, is gister by sy huis in Westerbloem, Bloemfontein, oorlede, kort voordat hy in die Universitas-hospitaal opgeneem sou word.
Uys was alombekend onder boeremusiek- en ander musikante van oor die land heen en die Boeremusiekgilde van Suid-Afrika (Suidstreek) was ten tyde van sy dood besig om 'n radioprogram saam te stel ter erkenning van sy bydrae tot musiek. Die program sou as verrassing vir "oom Dirkie" dien en sou einde Julie op Radio Rosestad uitgesaai word.
Uys is op 6 Januarie 1924 in Hennenman gebore. Hy was 'n gesinsman, kerkman, musiekliefhebber, musikant, komponis en sakeman.
'n Besondere kenmerk van Uys was sy lewenslange betrokkenheid by musiek en sy liefde hiervoor. Hy kon op vyfjarige ouderdom reeds mondfluitjie speel en het op ses die konsertina bespeel. Sy familie vertel hy het al van sewejarige ouderdom al op danspartye gespeel. Hy is toegelaat om tussendeur te slaap en is dan weer wakker gemaak om verder te speel.
Uys het onderrig in viool en klavier gehad en het sy lisensiaat in viool voltooi. Hy het ook onder meer baskitaar en kitaar gespeel.
Sy orkes het het in die jare vyftig en sestig wyd opgetree. Van 1968 tot 1972 het hy met die bystand van Flippie van Vuuren vier Boeremusiek-langspeelplate (Stereo-Konsertina, Lekkerdraai, Raakvat en Hokaai) laat opneem. Hy het talle radio-uitsendings gedoen. 'n Boerewals, Huis toe, wat hy gekomponeer het, het soveel byval in Amerika gevind dat die Amerikaners met sy toestemming die nommer as At Home heropgeneem het.
Hy het in 1982 'n ernstige beroerte oorleef, en kon nie meer die viool en konsertina bespeel nie. Agt jaar later was sy vrou, Katie, oorstelp toe sy uit 'n ander vertrek weer konsertina-klanke gehoor het. Weens die skade van die beroerte, het "oom Dirkie" 'n ander styl aangeleer om die konsertina te bespeel. Hy was 70 jaar oud.
Uys het weer 'n orkes saamgestel en hulle het in 1994 'n klankkasset, Tweede Asem, uitgereik. Nóg opnames is daarna uitgereik.
Uys word oorleef deur sy vrou, sy dogter, Adia, skoonseun, Quintin (Blikkies) Blignaut, sy seun, Louis, en sewe kleinkinders.
Page generated in 0.18794 seconds with 12 queries